สวัสดีครับ ในบทนี้ผมจะพูดถึงเรื่องการเลี้ยงหมานะครับ เป็นการเลี้ยงหมาตั้งแต่ตอนที่มันเกิดมาเลยนะครับ ที่บ้านเพื่อนผมมีหมาอยู่ตัวหนึ่ง เป็นหมาพันธุ์พูเดิลนะครับ เลี้ยงมันมาตั้งแต่ตอนที่มันยังเล็ก ๆ เลยนะครับ เพราะว่าเพื่อนบ้านเอามาให้เลี้ยง เนื่องจากเพื่อนบ้านเขาขายหมาเป็นครอก ๆ เลยนะครับ เขาก็เลยให้ตัวเมียมาหนึ่งตัว ตอนนั้นได้มา เอ่อ..อายุประมาณหนึ่งเดือนนะครับ ยังต้องกินนมอยู่เลย ก็เลยเอานมวัวให้กินแทนนะครับ เพราะว่าแม่มันอยู่ไหนไม่รู้แล้ว หมาถ้าเกิดว่ามันเพิ่งจากแม่มาใหม่ ๆ เนี่ย มันจะติดคนมาก ๆ เลย เราต้องอยู่ด้วยตลอดเวลา ห่างไม่ได้เลย ถ้าเกิดว่าไม่มีคนอยู่ด้วยมันจะร้อง ยิ่งตอนดึก ๆ เนี่ย มันจะร้องดังมาก ๆ ต้องมีคนมานอนข้าง ๆ มัน เพราะว่ามันขี้แย เราก็เลยตั้งชื่อให้มันว่า งอแง นะครับ งอแงเป็นหมาที่กินนมเก่ง ขี้อ้อน แล้วก็ติดคนมากๆ อาหารช่วงนี้จะต้องเป็นอาหารอ่อนนะครับ สลับกับนม มันยังเคี้ยวข้าวไม่ได้นะครับ เราก็เลยต้องเคี้ยวให้มันก่อน แล้วก็ป้อนให้มันกิน ส่วนใหญ่ก็จะเป็นข้าวกับตับนะครับ หรือว่าบางวันเราก็ต้องซื้ออาหารสำเร็จรูปมา เป็นอาหารสำหรับลูกหมานะครับ พองอแงอายุได้สามเดือนมันก็จะเริ่มตัวโตขึ้น แล้วก็ขนก็จะยาวแล้วก็ฟูออก ช่วงนี้มันจะเริ่มซนแล้วนะครับ มันเริ่มไล่กัดของในบ้าน เพราะว่ามัน มันเขี้ยว มันก็จะกัดสายไฟ หรือไม่ก็กัดพวก เสื้อผ้า รองเท้าทั้งหลาย มันจะเริ่มแทะไปเรื่อยแล้วนะครับ ช่วงนี้เราเลยต้องเก็บพวก เสื้อผ้า รองเท้า แล้วก็สายไฟให้เรียบร้อย เพราะมันอาจจะโดนไฟดูดตายได้ มันวิ่งเล่นไปทั่วบ้านเลยนะครับ วิ่งชนนั่นชนนี่ หมามันยังเด็กอยู่ไง ตาไม่ค่อยดี วิ่งชนเก้าอี้ โต๊ะ อะไรอย่างเงี้ย มันมักจะมีปัญหาเรื่องการขับถ่ายนะครับ มันจะอึแล้วก็ฉี่ไปทั่ว มีอยู่ครั้งหนึ่ง เผลอไปเหยียบใส่ขี้ของ งอแงด้วย เลยต้องฝึกมันให้ขับถ่ายในห้องน้ำ ใช้เวลาฝึกนานเหมือนกันนะครับ เพราะว่ามันไม่ยอมทำตาม เราก็เลยต้องไล่เอาพริกไทยไปโรย จุดที่มันชอบไปอึ มันจะได้ไม่ไปอีก ใช้เวลาในการฝึกประมาณสองอาทิตย์นะครับ กว่าที่มันจะสามารถขับถ่ายได้เป็นที่เป็นทาง งอแงเป็นหมาที่ขนฟูนะครับ เวลาที่มันขี้เนี่ย มันก็จะเปื้อนใส่ขน เราก็เลยต้องเอาปัตตาเลี่ยนเนี่ย ไปไถตรงตูดมันให้เกรียน เพื่อที่ว่าเราจะได้ทำความสะอาดได้ง่าย ขนที่หน้ามันก็ต้องตัดบ่อยเหมือนกันนะครับ เพราะไม่งั้นเวลากินอะไร มันก็จะเปื้อนไปหมดเลย มีอยู่ครั้งหนึ่งตอนนั้นงอแงมันแอบกินเค้ก ก็คือเราไม่รู้ไงว่าเค้กมันหายไปไหน สุดท้ายจับได้คือ ครีมบลูเบอรี่เนี่ย มันไปติดที่ขนตรงปากของงอแง เราก็เลยรู้ว่ามันเนี้ยแหละเป็นตัวขโมย ปกติแล้วเราจะอาบน้ำให้งอแงประมาณอาทิตย์ละครั้งนะครับ ต้องใช้แชมพูของหมาโดยเฉพาะเลยนะ ห้ามใช้แชมพูคนเด็ดขาด เพราะไม่งั้นมันจะคันแล้วก็แพ้ได้ แชมพูที่ใช้เป็นสูตรขจัดเห็บหมัด แต่ว่าถ้าเกิดวันไหนพาไปหาหมอ เราก็จะรวดฉีดวัคซีนกันเห็บหมัดด้วย แต่ว่าถ้าเกิดเราฉีดวัคซีนไปแล้วเนี่ย ห้ามให้มันโดนน้ำนะครับ เราต้องเว้นให้มันอาบน้ำในอาทิตย์ถัดไป นอกจากวัคซีนกันเห็บหมัดแล้ว ก็ยังมีวัคซีนพวก กันไข้หัด กันโรคตับอักเสบ โรคลำไส้อักเสบ แล้วก็ โรคพยาธิด้วย หลังจากที่งอแงอายุได้หกเดือน มันก็กลายเป็นหมาที่โตแล้วนะครับ แต่ว่ามันก็ยังตัวเล็กอยู่นะ เพราะว่ามันเป็นพันธุ์ตัวเล็ก มันสูงประมาณครึ่งฟุต ยาวหนึ่งฟุต น้ำหนักประมาณหนึ่งกิโลกรัม เป็นหมาที่สุขภาพร่างกายแข็งแรงนะครับ ร่าเริง แจ่มใส แต่ว่า มันมีข้อเสียก็คือ มันชอบเห่า เห่าไม่หยุดเลย คือได้ยินเสียงอะไรแปลก ๆ มันก็จะเห่า เห่าอยู่นั่นแหละ ถ้าเกิดใครมาที่บ้านมันก็จะเห่า เห่า ๆ ๆ ๆ ๆ เห่าไม่ยอมหยุดนะครับ มันสร้างความรำคาญให้กับคนที่มา แล้วก็เจ้าของบ้าน ถ้าเกิดว่าใคร ที่ชอบความสงบ ผมไม่แนะนำให้เลี้ยงหมาพันธุ์นี้นะครับ เพราะว่าคุณอาจจะไม่ได้รับความสงบเลย